Se LIVE-dækning af retssagen her. En række voldsomme oplysninger om Kvisseldrabet i oktober sidste år er kommet frem ved afhøringen af datteren i Retten i Hjørring her til formiddag. Det er kommet frem i anklagerens fremlægning af sagen, at moderen er slået ihjel med flere knivstik, og at datteren og vennen var i huset, lige før datteren ringer efter en taxa til vennen - kun minutter før hun ringer efter en ambulance. Både pigen og vennen nægter sig skyldige i drabet, der blev begået med en kniv, der blev fundet dagen efter drabet. Alarmopkaldet, der varer næsten 15 minutter, fra klokken 23.46 den 9. oktober 2014 blev afspillet i retten, hvor dommer, nævninge og tilhørere kunne høre pigens opkald, hvori hun siger, at hun har hørt sin mor skrige og set en mand løbe fra stedet. Pigen forklarer, at der er blod over det hele, og at moderen ikke trækker vejret. Hun siger, at hun er ved at gå i chok og ikke har kræfter til at løfte moderen ned på gulvet. Tililende naboer kommer til stedet, men det tager lang tid, før de når frem til moderen. I huset er der ikke tegn på indbrud eller slåskamp. Det kom også frem, at pigen har bestilt en taxa, der skulle køre den nu 29-årige ven til Kvissel Station - blot et minut før, hun ringede efter en ambulance. På stedet er der fundet fingeraftryk fra den 29-årige, og et vidne har inden drabet set de to tiltalte komme gående mod gerningsstedet. Manden erkendte under efterforskningen at have slået moderen ihjel sammen med den nu 16-årige pige. Den tilståelse har han senere trukket tilbage. Mordvåbenet var en 20 centimeter lang køkkenkniv, som blev fundet udenfor huset dagen efter drabet. Der er ikke fundet DNA på mordvåbenet fra de tiltalte, men på den 29-åriges skjorte og den 16-åriges strømpe er der fundet blod fra den dræbte.
Retssagen mod den dengang 15-årige pige, der er tiltalt for at slå sin mor ihjel sammen med sin 29-årige ven, gik i gang i morges. I retten trækker den 29-årige sin tilståelse tilbage.